Свети Бернардин (Ивреа)

„Свети Бернардин“ (на италиански: Chiesa di San Bernardino) е римокатолическа църква и бивш францискански манастир в град Ивреа, регион Пиемонт, Северна Италия. Храмът е особено известен със своя стенописен цикъл „Страстите Христови“, създаден от Джовани Мартино Спанцоти между 1485 и 1490 г. История Комплексът на Свети Бернардин, изграден между 1455 и 1465 г., дължи създаването си на култа към светеца от Сиена, който според историческите извори преминава през Ивреа през 1418 г. като пътуващ проповедник, борещ се срещу разпространението на еретически идеи. В качеството си на генерален комисар на Ордена на братята минорити той одобрява през 1422 г. основаването на францискански манастир в Ивреа. На 14 септември 1455 г. епископ Джовани Сан Мартино ди Парела благославя полагането на първия камък, както свидетелства надпис върху надгробна плоча на лявата стена на църквата. Строителството на манастира и църквата приключва в началото на 1457 г. Сградите са организирани около манастирски двор, разделен на две равни части: до църквата се намира гробището, а на юг – пространството за размисъл на монасите. Църквата е еднокорабна, с правоъгълен план и напречен свод. Скоро след построяването си тя се оказва твърде малка за нарастващия брой вярващи и е разширена в предната част. През 1465 г., след приключване на разширението, оригиналната готическа фасада с портик от три арки е включена във вътрешността: арките са преобразувани в два странични параклиса и централен проход, свързващ новото пространство със старата църква. Така храмът придобива характерната за манастирските църкви структура, при която зоната за монасите е отделена от тази за миряните. На следващата година комплексът преминава под покровителството на херцог Амадей IX Савойски, а след смъртта му – на съпругата му Йоланда дьо Валоа. През следващите векове комплексът запада: част от монасите напускат през XVII век, а военните окупации през XVIII век допринасят за разрухата. През 1805 г. целият комплекс е продаден на частни собственици и използван за селскостопански нужди. През 1907 г. е закупен от инж. Камило Оливети, който го адаптира като своя резиденция и развива компанията си в съседство. Между 1955 и 1958 г., при управлението на сина му Адриано Оливети, манастирът престава да бъде частна резиденция и става седалище на социалните служби на компанията Оливети. Паралелно с това се извършва реставрация, насочена към възстановяване на архитектурния облик от XV век и опазване на стенописите. Художествени произведения Църквата съхранява едно от най-значимите ренесансови художествени свидетелства в Пиемонт: изобразителния цикъл „Животът и страстите Христови“ на Джовани Мартино Спанцоти. Той е разположен върху разделителната стена откъм пространството, предназначено за миряните. Създаден между 1480 и 1490 г., цикълът включва 20 сцени с размери 150 × 150 cm, подредени около големия централен панел, представящ драматичната сцена на Разпятието. Сцените са в следната последователност: В горната част: Благовещение, Рождество Христово, Поклонение на влъхвите, Бягството в Египет, Спорът между лекарите, Кръщение Господне, Възкресението на Лазар и Влизането в Йерусалим. В средната зона: Тайната вечеря, Измиването на краката, Молитвата в Гетсиманската градина, Залавянето на Исус, Исус пред Анна и Исус пред Каяфа. В долната част: Бичуването, Ecce Homo, Кръстният път към Голгота, Разпятието и Възкресение. На подпорите: Свети Бернардин и Христос в сцената на Пиета. Отстрани на арките: Изгонването от Райската градина и сцени от Страшния съд. Цикълът върху преградата на францисканската църква в Ивреа отразява не само педагогическата потребност на монасите да разполагат с „картинна Библия“ за проповедите си, но и особеностите на тяхната духовност, стремяща се да придаде дълбоко човешко измерение на евангелския разказ. Спанцоти успява да отговори на това изискване, създавайки нова поетика, която предава истинността на човешкото преживяване по начин, близък до чувствителността на смирените вярващи. Вижте също Източници ((it)) Информация на уеб страницата на Община Ивреа ((it)) Информация на уеб страница Serra Morena Архив на оригинала от 2019-12-27 в Wayback Machine. ((it)) Информация на уеб страница Archeocarta ((it)) Информация на уеб страница Anfiteatro Morenico Ivrea ((it)) Информация за цикъла на Джовани Мартино Спанцоти „Страстите Христови“ на уеб страница Фондация „Spille d'Oro“ Архив на оригинала от 2019-12-23 в Wayback Machine. Библиография Aldo Moretto, Indagine aperta sugli affreschi del Canavese, Stabilimento tipo-litografico G. Richard, Saluzzo, 1973 G. Romano, Giovanni Testori e Martino Spanzotti, in Testori a Ivrea, (a cura dell'Associazione Giovanni Testori), Silvana Editoriale, 2004 Adele Rovereto, Il convento di S. Bernardino in Ivrea e il ciclo pittorico di Gian Martino Spanzotti, Priuli & Verlucca Editori, Ivrea, 1990 G. Testori, G. Martino Spanzotti – gli affreschi di Ivrea, Centro Culturale Olivetti, Ivrea 1958 (статията е препечатана в Testori a Ivrea, (съст. Associazione Giovanni Testori), Silvana Editoriale, 2004;